## Pravilnik o tehničkim i mjeriteljskim zahtjevima za ovlašćivanje servisa za pripremu mjerila kojima se ispravlja obujam proteklog plina za ovjeravanje

### NN 154/2004 (5.11.2004.), Pravilnik o tehničkim i mjeriteljskim zahtjevima za ovlašćivanje servisa za pripremu mjerila kojima se ispravlja obujam proteklog plina za ovjeravanje

# DRŽAVNI ZAVOD ZA NORMIZACIJU I MJERITELJSTVO

2705

Na temelju članka 8. stavak 5.
Zakona o mjeriteljstvu (»Narodne novine«, broj 163/03.), ravnatelj Državnog
zavoda za normizaciju i mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU MJERILA KOJIMA SE ISPRAVLJA OBUJAM PROTEKLOG PLINA ZA OVJERAVANJE

I. OPĆE ODREDBE

Članak 1.

Ovim
se pravilnikom propisuju tehnički i mjeriteljski zah­tjevi za ovlašćivanje
servisa za pripremu mjerila kojima se isprav­lja obujam proteklog plina za
ovjeravanje (u daljnjem tekstu: korektori).

Članak
2.

Ovlašteni
servis (u daljnjem tekstu: servis) pregledava, popravlja i ispituje korektor
radi pripreme za ovjeravanje, a Državni zavod za normizaciju i mjeriteljstvo (u
daljnjem tekstu: Zavod) ovjerava korektor.

Članak 3.

Priprema korektora za
ovjeravanje, u smislu ovoga pravilnika, podrazumijeva pregled i, po potrebi,
popravak korektora (servisiranje), pripremu korektora za ispitivanje, pripremu
uređaja za ispitivanje korektora, ispitivanje korektora, tj. provjeru
mjeriteljskih značajki korektora te pisanje izvješća o ispitivanju korektora.

II. TEHNIČKI I MJERITELJSKI
ZAHTJEVI KOJE MORA ISPUNJAVATI SERVIS

Članak 4.

Servis mora ispuniti zahtjeve
propisane zakonom i zahtjeve koji se odnose na:

1. opremu za ispitivanje
korektora

2. prostor za ispitivanje
korektora

3. radnike

4. propisanu dokumentaciju.

Članak 5.

Potrebna oprema za ispitivanje
korektora određena je Pravil­nikom o mjeriteljskim zahtjevima za uređaje za
ispitivanje korektora (»Narodne novine« 137/03).

Članak 6.

Servis treba biti opremljen
osobnim računalom (PC) s mo­guć­nošću spajanja na internet i povezivanja s
bazom podataka Zavoda.

Članak 7.

Servis mora imati prostoriju za
ispitivanje korektora koja mora ispunjavati ove uvjete:

1. mora biti čista, suha i
dovoljno prostrana za neometano ispitivanje i ovjeravanje korektora

2. mora biti dovoljno prostrana
za smještaj potrebne opreme

3. mora biti zaštićena od
izravna sunčeva utjecaja

4. u njoj i njezinoj okolici ne
smije biti izvora vibracija što bi moglo utjecati na točnost mjerenja

5. mora imati police ili ormar
za smještaj korektora koji se ispituje

6. mora imati police ili ormar
za smještaj korektora koji su ovjereni

7. temperatura zraka u radnoj
prostoriji za ispitivanje korektora mora se mjeriti s najmanje tri termometra,
čiji najmanji podjeljak ne smije biti veći od 0,1 °C. Termometri se postavljaju
na tri zida prostorije na udaljenosti od 15 do 20 cm od zidova i visini 150 do
170 cm iznad poda. Razlike u temperaturi zraka između pojedinih mjesta u radnoj
prostoriji ne smiju biti veće od 1 °C. Temperatura u radnoj prostoriji ne smije
tijekom rada oscilirati za više od 2 °C.

8. mora imati dnevnu i
električnu rasvjetu.

Članak 8.

Temperatura radnog okoliša mora
za vrijeme ispitivanja korektora biti u granicama od 15 °C do 25 °C.

Članak 9.

Izvori grijanja moraju biti
najmanje 1,0 m udaljeni od opreme, tj. od mjesta gdje se obavlja ispitivanje
korektora.

Članak 10.

Servis mora imati najmanje dva
ovlaštena radnika koji obav­ljaju poslove pripreme za ovjeravanja korektora.

Radnici iz stavka 1. ovoga
članka moraju imati najmanje SSS tehničkog smjera i 3 godine radnog iskustva na
poslovima ispitivanja, proizvodnje ili servisiranja korektora, ili KV tehničke
struke i najmanje 4 godine radnog iskustva na poslovima ispitivanja,
proizvodnje ili servisiranja korektora te moraju poznavati propise kojima su
opisani postupci i metode ispitivanja korektora.

Članak 11.

Servis mora imati ovu
dokumentaciju:

1. registracijski akt ili
rješenja o obrtu i obrtnicu

2. radne knjižice zaposlenih
osoba

3. propise iz područja
ispitivanja i ovjeravanja korektora

4. naputak proizvođača o
upotrebi opreme za ispitivanje

5. naputak o održavanju i
praćenju ispravnosti opreme za ispiti­vanje

6.
obrasce zahtjeva za ovjeravanje korektora, izvješća o ispitivanju korektora i
dr.

7.
preslike rješenja o odobrenju tipa mjerila za korektore koji se ovjeravaju kod
pravne osobe odnosno servisa

8.
popis opreme za ispitivanje s tehničkim podacima i datumima ovjeravanja i/ili
umjeravanja i ovjernicama i/ili potvrdama o umjeravanju za svako mjerilo i/ili
etalon koje je sastavni dio ove opreme.

Članak
12.

Servis
tijekom svog rada mora:

1.
pripremati za ovjeravanje korektore koji imaju valjano rješenje o odobrenju
tipa mjerila, u skladu s odobrenom postupku ispitivanja korektora

2.
obavijestiti Zavod o svakoj promjeni koja bi mogla utjecati na osposobljenost u
ispunjavanju uvjeta propisanih ovim pravil­nikom te upotrebljavati samo opremu
za ispitivanje korektora s valjanom ovjernicom ili potvrdom o umjeravanju

3.
najmanje jednom godišnje obavješćivati Zavod o obav­ljenim ovjeravanjima
odnosno umjeravanjima svoje mjerne opreme

4.
najmanje jednom godišnje sudjelovati u usporedbenim ispi­tivanjima na zahtjev
Zavoda.

 Članak 13.

Servis
mora čuvati izvješća o ispitivanju na elektroničkom mediju ili u tiskanom
obliku najmanje 3 godine od dana njegove pravomoćnosti.

III. PRIJELAZNE I ZAVRŠNE
ODREDBE

Članak 14.

Servisu koji ispunjava uvjete
propisane ovim pravilnikom izdaje se rješenje koje važi najdulje 3 (tri) godine
od dana njegove pravomoćnosti.

Članak 15.

Danom stupanja na snagu ovog
pravilnika prestaje važiti Pravilnik o uvjetima kojima moraju udovoljiti
potvrđeni mjeriteljski laboratoriji za servisiranje i pripremanje za
ovjeravanje plinomjera i korektora te načinu njihova rada (»Narodne novine«,
137/03).

Članak 16.

Do ovlaštenja servisa u smislu
odredaba ovog pravilnika, poslove ovlaštenog servisa obavljat će pravne ili
fizičke osobe koje su za poslove pripreme ovjeravanja korektora bile ovlaštene
na temelju Pravilnika o uvjetima kojima moraju udovoljiti pot­vr­đeni
mjeriteljski laboratoriji za servisiranje i pripremanje za ovjeravanje
plinomjera i korektora te načinu njihova rada (»Narodne novine«, 137/03).

Članak 17.

Ovaj pravilnik stupa na snagu
osmoga dana od dana objave u »Narodnim novinama«.

Klasa: 011-02/04-07/27
Urbroj: 558-03/7-04-1
Zagreb, 25. listopada 2004.

Ravnatelj
Državnog zavoda za normizaciju
i mjeriteljstvo
**dr****.
sc****. Marijan Andrašec, dipl. ing.,** v. r.

Pravilnik, NN 154/2004-2705